BG Официален вестник на Европейския съюз C 64/27

Преюдициално запитване, отправено от Special Commissioners, London (Обединено кралство) на 24 декември 2007 г. — HSBC Holdings plc, Vidacos Nominees Ltd/The Commissioners of Her Majesty's Revenue & Customs

(Дело C-569/07)

(2008/C 64/38)

Език на производството: английски

Препращаща юрисдикция

Special Commissioners, London

Страни в главното производство

Ищец: HSBC Holdings plc, Vidacos Nominees Ltd

Ответник: The Commissioners of Her Majesty's Revenue & Customs

Преюдициални въпроси

Дали членове 10 или 11 от Директива 69/335/ЕИО на Съвета (1), изменена с Директива 85/303/ЕИО на Съвета от 10 юни 1985 г. (2) или членове 43, 49 или 56 от Договора за ЕО или която и да е друга разпоредба от общностното право допускат една държава-членка (наричана по-нататък „първата държава-членка“) да облага с данък от 1,5 % прехвърлянето или издаването на акции на клирингова служба, когато:

i. дружество (наричано по-нататък „дружество А“), установено в първата държава-членка, отправя оферта за купуване на котирани и търгувани на фондовата борса акции на дружество (наричано по-нататък „дружество Б“), установено в друга държава-членка (наричана по-нататък „втората държава-членка“), срещу издаване на акции на дружество А на фондовата борса на втората държава-членка;

ii. акционерите на дружество Б имат следните възможности за придобиване на новите акции на дружество А: а) под формата на налични акции или б) под формата на безналични акции чрез система за сетълмент в първата държава-членка; в) под формата на безналични акции посредством клирингова служба във втората държава-членка;

iii. Законодателството на първата държава-членка по същество предвижда следното: а) при издаване на налични акции (или на безналични акции чрез система за сетълмент на безналични акции на първата държава-членка) с данък се облага не издаването им, а всяка тяхна последваща продажба като данъкът е в размер на 0,5 % от продажната цена; но б) при прехвърляне или издаване на безналични акции на оператор на клирингова служба се събира данък (в случай на издаване на акции) в размер на 1,5 % от стойността при издаването им или (в случай на възмездно прехвърляне) в размер на 1,5 % от продажната им цена или (във всички останали случаи) в размер на 1,5 % от стойността на акциите като впоследствие не се облагат с никакъв данък продажбите на акциите (или правата на или върху акциите) на клиринговата служба. в) операторът на клирингова служба, след одобрение от компетентния данъчен орган, има възможност да избере клиринговата му служба да не се облага с данък при прехвърлянето или издаването на акции, а вместо това да се облага с данък при всяка продажба на акции на клиринговата му служба в размер на 0,5 % от продажната цена. Като условие за даване на одобрение за избора на тази възможност компетентният данъчен орган може (каквато е практиката понастоящем) да изисква заявилият желание да го направи оператор на клирингова служба да създаде и поддържа ред (за който данъчният орган да счита, че е достатъчен) за събиране на данъка от клиринговата служба и за спазване или гарантиране спазването на правната уредба в тази връзка.

iv. Действащата на фондовата борса във втората държава-членка уредба изисква всички издадени на нейна територия акции да бъдат държани като безналични акции посредством само на една установена в същата втора държава-членка клирингова служба, чийто оператор не е избрал посочената по-горе възможност?

(1) Директива на Съвета от 17 юли 1969 година относно косвените данъци върху набирането на капитал (ОВ L 249, стр. 25; Специално издание на български език, 2007 г., глава 9, том 1, стр. 9).

(2) ОВ L 156, стр. 23; Специално издание на български език, 2007 г., глава 9, том 1, стр. 75.